Document ID: 31979L0533

31979L0533
L 145/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 17 май 1979 година
за сближаване на законодателствата на държавите-членки относно теглително-прикачното устройство и устройството за заден ход на колесни селскостопански или горски трактори
(79/533/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социалния комитет (3),
като има предвид техническите изисквания, на които трябва да съответстват тракторите съгласно националните законодателства относно inter alia механично теглително-прикачно устройство и устройство за заден ход;
като има предвид, че тези изисквания са различни във всяка държава-членка; като има предвид, че е необходимо всички държави-членки да приемат еднакви изисквания или в допълнение, или вместо действащите в тях правила, по такъв ред и начин, че да могат да позволят процедурата на ЕИО за типово одобрение, която е предмет на Директива 74/150/ЕИО на Съвета от 4 март 1974 г. за сближаването на законодателствата на държавите-членки относно типовото одобрение на колесни селскостопански или горски трактори (4) да бъде приложена по отношение на всеки тип трактор,
ПРИЕ НАСТОЯЩАТА ДИРЕКТИВА
Член 1
1. „Селскостопански или горски трактор“ означава всяко моторно превозно средство, оборудвано с колела или вериги, имащо най-малко две оси, главната функция на което се заключава в неговата теглителна сила и което е специално конструирано да тегли, да бута, да носи или да задвижва известни устройства, машини или ремаркета, предназначени за използване в селското или горското стопанство. Той може да бъде оборудван да носи товари или хора.
2. Настоящата директива се прилага само за трактори, определени в параграф 1, които са оборудвани с пневматични гуми, които имат две оси и максималната им конструктивна скорост е между 6 и 25 km/h.
Член 2
Никоя от държавите-членки не може да откаже да предостави типово одобрение на ЕИО или национално типово одобрение на трактор, по отношение на механично теглително-прикачно устройство или устройство за заден ход, ако те задоволяват изискванията, изложени в приложението към настоящия документ.
Член 3
Никоя от държавите-членки не може да откаже регистрация или да забрани продажба, пускане в употреба или употреба на трактори по отношение на теглително-прикачното устройство или устройство за заден ход, ако тези устройства задоволяват изискванията, залегнали в приложенията към настоящия документ.
Член 4
Измененията, необходими за привеждане в съответствие на изискванията на приложенията с техническия прогрес, се примат съгласно процедурата по член 13 от Директива 74/150/ЕИО.
Член 5
1. Държавите-членки въвеждат в сила разпоредбите, необходими за да се съобразят с настоящата директива в срок до 18 месеца от нотифицирането ѝ. Те незабавно информират Комисията за това.
2. Държавите-членки съобщават на Комисията текста на основните разпоредби от националното законодателство, които те приемат в областта, регулирана от настоящата директива.
Член 6
Адресати на настоящата директива са държавите-членки.
Съставено в Брюксел на 17 май 1979 година.

Labels: 7
8
15
6